Moning.
Taim Baibel i tokaut long “taim bilong las de”, orait em i tokaut long wanem samting? Planti manmeri i toktok long “taim bilong las de”, tasol ol i tok long wanem samting? Na samting ol i toktok long en em i wankain olsem samting profet Joel na Pita i toktok long en long Aposel 2:14-21 o nogat? Yumi skelim….
14Tasol Pita i sanap wantaim ol 11-pela aposel na em i mekim bikmaus na em i tokim ol manmeri, “Yupela ol manmeri bilong Juda, na yupela olgeta i kam long Jerusalem, yupela harim tok bilong mi na yupela ken i save long as bilong dispela samting. 15Yupela tingim ol dispela man i sanap wantaim mi ol i spak, tasol nogat, em i 9 klok long moning tasol. 16Dispela samting nau i kamap, em i samting profet Joel i bin tokaut long em. 17Tok Joel i mekim i olsem,
“God i tok, ‘Long taim bilong las de, bai Mi kapsaitim Spirit bilong Mi long olgeta manmeri. Na ol pikinini man na pikinini meri bilong yupela bai autim tok olsem profet. Na ol yangpela man bilong yupela bai ol i lukim ol visin, na ol lapun bilong yupela bai ol i lukim ol driman. 18Long dispela taim Mi bai kapsaitim Spirit bilong Mi long ol wokboi na ol wokmeri bilong Mi na ol bai autim tok olsem profet. 19Na bai Mi mekim ol narapela kain samting i kamap long skai, na bai Mi mekim ol sain i kamap long graun, na blut na paia na bikpela smok bai kamap. 20Na bai san i kamap tudak na mun i kamap retpela olsem blut. Ol dispela i kamap pastaim na De bilong BIKPELA bai kamap, em i wanpela bikpela na gutpela de stret. 21Na dispela pasin bai kamap: olgeta manmeri i singaut long BIKPELA, bai Em i kisim bek ol.’ (Joel 2:28-32)
Yumi save pinis olsem, Holi Spirit i kam long ol aposel na long ol disaipel bilong inapim ol (givim strong long ol) bilong witnisim Jisas long Jerusalem na long Judia na long Samaria na long olgeta 4-kona bilong dispela graun (Aposel 1:8). Long de Pentikos ol wanwan longwe manmeri i kam bung long Jerusalem taun, na taim Holi Spirit i kam long ol aposel na long ol disaipel, orait ol i autim tok long ol wanwan tokples bilong ol dispela longwe manmeri. Long tokples bilong ol longwe manmeri ol aposel na ol disaipel i tokaut long ol gutpela wok God i mekim long feitful wok bilong Jisas long diwai kros (Aposel 2:1-13).
Na ol longwe manmeri i harim ol aposel na ol disaipel i spikim tokples bilong ol na ol i harim ol i autim tok bilong ol gutpela wok bilong God, orait ol i kirap nogut na ol i tok, “Ol dispela samting i gat wanem minim bilong em i stap?” Sampela bilong ol, ol i tok bilas na ol i tok olsem, “Ol i spak..” Tasol planti bilong ol, ol i laik save long trupela minim bilong ol dispela samting ol i bin lukim na harim.
Orait Pita em i sanap na long bikmaus bilong em, em i bekim dispela askim bilong ol manmeri (lain 14-16). Pastaim Pita i bekim ol manmeri i tok bilas na em i tok klia olsem, “Yupela tingim ol dispela man i sanap wantaim mi ol i spak, tasol nogat, em i 9 klok long moning tasol.”
Na Pita i skruim tok, na em i tok olsem, ol dispela samting nau ol i lukim na harim, orait ol dispela samting profet Joel i tokaut long en longtaim pinis. Profet Joel i tok olsem, long taim bilong las de Holi Spirit bai kam, na em i dispela samting ol manmeri i kam long Jerusalem ol i lukim na witnisim. Ol i lukim na witnisim tok bilong Joel i kamap tru olsem Joel i tok (lain 17). Long dispela tok Pita i toksave olsem, taim bilong las de i kamap pinis – ol i lukim stat bilong taim bilong las de.
Na taim Jisas i kam bek (De bilong BIKPELA), orait dispela i makim pinis bilong taim bilong las de. Long lain 20 Joel i tok olsem, ol samting bilong taim bilong las de i mas kamap pastaim na bihain long taim bilong las de, orait De bilong BIKPELA bai kamap. De bilong BIKPELA i makim pinis bilong taim bilong las de.
Em olsem na taim Baibel i tokaut long “taim bilong las de”, orait em i no tokaut long de bilong kambek bilong Jisas na em i no tokaut long ol wanwan de klostu long de bilong kambek bilong Jisas. Nogat. Taim Baibel i tokaut long “taim bilong las de”, orait em i tokaut long taim namel long 2-pela kam bilong Jisas. Tok “taim bilong las de” em i makim olgeta yia na olgeta mun na olgeta de i stap namel long taim Jisas i kam dai long diwai kros na taim Em i kambek gen long dispela graun. Tok “las de” i makim olgeta yia mun de i stap namel long taim Jisas i kam dai long diwai kros bilong sevim laip bilong olgeta manmeri God i givim Em na taim Jisas i kam bek gen long dispela graun. Taim bilong las de em i taim i stap namel long fes kam bilong Jisas na sekon kam bilong Jisas.
Na long dispela namel taim Jisas i wok long singautim i kam long Em olgeta lain manmeri Em i bin lusim laip bilong Em bilong sevim. Taim bilong las de em i wanpela taim long histori bilong dispela graun we Jisas i wok long kisim ol lain bilong Em i kam na ol i stap aninit long bosim bilong Em long femili bilong Em.
Holi Spirit i givim strong long ol aposel wantaim ol narapela disaipel bilong Jisas bilong witnisim na autim tok long olgeta gutpela wok bilong God long feitful wok bilong Jisas long diwai kros. Na taim ol manmeri Jisas i bin lusim laip bilong Em bilong sevim ol i harim dispela tok, orait Holi Spirit i opim bel bilong ol na ol i singaut long BIKPELA – ol i askim na trastim God long kisim bek ol long feitful wok bilong Jisas – na God i kisim bek ol long feitful wok bilong Jisas na ol i kisim laip. Long dispela rot Jisas i wok long singautim na kisim i kam ol manmeri Em i bin lusim laip bilong Em bilong sevim. Na Jisas i mekim dispela wok i go yet long dispela taim nau yumi i stap long en.
Taim bilong las de i stap yet.
Ol aposel i bin i stap long taim bilong las de na Jisas i mekim wok bilong singautim na kisim ol lain bilong Em i kam. Na yumi tu yumi stap yet long dispela taim bilong las de, na Jisas i mekim wok bilong Em i go yet bilong singautim na kisim ol lain bilong Em i kam i stap aninit long bosim bilong Em. Taim bilong las de i stat long taim Jisas i kam dai long diwai kros na i kam i kam na i stap yet.
Na taim Jisas i singautim na kisim ol lain bilong Em i kam pinis, taim Jisas i kisim i kam pinis long Em olgeta manmeri Em i bin lusim laip bilong Em bilong sevim, orait Em bai kam bek long dispela graun na taim bilong las de bai pinis.
Long taim bilong las de, long taim namel long 2-pela kam bilong Jisas, ol kainkain samting bai kamap (lain 19-20). Samting olsem maunten i pairap na paia na smok i sut i go antap, na dispela i ken i mekim tudak i kamap na mun i kamap retpela olsem blut – graun i ken i guria, na wara na solwara i ken i tait, na paia i ken i kamap na kukim bus – ol dispela samting i ken i givim trabel na hevi long yumi manmeri. Tasol ol dispela samting i no inap stopim wok bilong Jisas na i no inap daunim strong bilong Holi Spirit. Jisas bai wok yet long singautim na kisim ol lain bilong Em i kam long Em na ol i stap aninit long bosim bilong Em.
Holi Spirit i save kam long yumi olgeta manmeri bilong Jisas bilong strongim yumi long tokaut long olgeta gutpela wok bilong God long feitful wok bilong Jisas long diwai kros. Na ol manmeri i harim dispela tok na Holi Spirit i opim bel bilong ol na ol i singaut long BIKPELA – ol i konfesim sin bilong ol na ol i askim na trastim God long kisim bek ol long feitful wok bilong Jisas – ol bai kisim laip. Long dispela rot ol sampela manmeri moa bilong Jisas ol bai kam long Jisas na ol bai stap wantaim aninit long bosim bilong Jisas.
Glenn.
Sapos yu laik save moa long dispela tok, orait yu lukim Aposel 2:14-21 long Autim Tok long pngbibleresources.org.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans tpi_Latn